הוועדה המיוחדת לצדק חלוקתי ולשוויון חברתי, כנסת 20, פרוטוקול מספר 78, 2017-07-16 12:30

מכלוף מיקי זוהר: יש פה בתוך אשדוד מקום כזה, כן?

<שוקי שמר: כן, יש כאן מרכז רפואי.

מכלוף מיקי זוהר: אתה מעתיק אותו לפה?

<שוקי שמר: לא, הוא מרכז רפואי שנותן שירותים דרך השב"נים וכדומה, אבל כשאנחנו מסתכלים כאן הרבה מאוד מהפעילויות שלנו הן פעילויות, למשל ניתוחי לב, 800 פעולות, אנחנו מפסידים.

<שוקי שמר: אנחנו לא רוצים להפסיד, אבל אנחנו רוצים שהפעילות הזו תהיה כי אנחנו רוצים שבית החולים הזה יהיה כוללני.

<שוקי שמר: למשל יש כאן פעילות אדירה, כשאני מדבר על פעילות, כמעט 100,000 ניתוחים, זה פי שניים מאיכילוב, זה יותר משיבא ואיכילוב גם יחד.

<שוקי שמר: זה מראה, כשאתה עושה גם פעולות בקרה של משרד הבריאות וכדומה וגם שלנו עצמנו, הכמות גם מייצרת איזה שהיא מידה של איכות.

<שוקי שמר: בנושא ממוגרפיות, אבחון של סרטן השד, אנחנו עושים כמעט שני שליש מהבדיקות בישראל, 250,000 בדיקות.

<שוקי שמר: IVF לטיפולי פוריות, זה המכון, אני לא רוצה להגיד הכי גדול בעולם, כי לא הייתי בכל העולם, אבל אני לא מכיר בעולם מכון יותר גדול מהמכון הזה וכדומה.

<שוקי שמר: למעלה מ-50% מהפעילות שלנו ברשת הפרטית, אחר כך אני אגע באסותא כאן, היא ציבורית, זה טופס 17.

<שוקי שמר: כל נושא הדימות, CT, MRI, CT-PET, אונקולוגיה, רדיולוגיה, קרדיולוגיה, גסטרואנטרולוגיה, כל התחומים האלה זה טופס 17, השאר זה דרך השב"ן, הביטוחים המשלימים, וביטוחים פרטיים, של חברות ביטוח פרטיות.

<שוקי שמר: אז זה עיקר הפעילות שלנו.

<שוקי שמר: בפעילות עצמה מכבי קונה מאיתנו 45% מהפעילות וקופת חולים מאוחדת, כללית ולאומית רוכשים את השאר ופעילות של שב"ן ופעילות פרטית.

<שוקי שמר: אז מה קורה לנו כאן באשדוד?

<שוקי שמר: אנחנו בהחלט מרגישים פה שזה אירוע דרמטי בחייה של מערכת הבריאות בישראל.

<שוקי שמר: אירוע דרמטי מהסיבה הפשוטה שקודם כל 40 שנה לא עשו את זה, ותיכף תראו את הבעייתיות, את המורכבות שאפילו אנחנו לא ידענו אותה, כשאתה בונה בית חולים חדש בישראל, אני אציג את זה בפניכם, המחסור במיטות במדינת ישראל, הממעיטים מדברים על 2,000 מיטות, המחמירים אומרים 3,000 מיטות, כך שתוספת כרגע של 300 מיטות זה בערך 15%-20% מהחוסרים במדינת ישראל.

<שוקי שמר: לתושבי הדרום זה וואו אחד גדול, זו כמות לא מבוטלת, כאשר כולם באים ואומרים שיש מיטות בפרוזדורים, 180% ו-200% תפוסה.

<שוקי שמר: בשבוע שעבר אמרתי בוועדת העבודה, הרווחה והבריאות של הכנסת שאני מוכן להמר, ואני לא מהממהרים להמר, שהתפוסה באשקלון ובקפלן לא תרד.

<שוקי שמר: היא לא תרד כי יש מחסור ואנשים בסוף מגיעים למקומות אחרים ומאחר שבמחסור הכלל לאומי תמשיך להיות שם תפוסה מלאה.

מכלוף מיקי זוהר: הרבה מהאזור הזה מוצאים את עצמם שהם נוסעים לתל השומר.

<שוקי שמר: לתל השומר ולסורוקה.

מכלוף מיקי זוהר: ולאו דווקא, לא לאשקלון ולא לקפלן.

מכלוף מיקי זוהר: (הקרנת סרטון).

<שוקי שמר: כשרחל שמואלי המנכ"לית אמרה את זה לראש הממשלה בהנחת אבן הפינה הרבה אנשים גיחכו, כי אמרו שב-1965 הייתה הנחת אבן הפינה בין חברת אשדוד לקופת חולים כללית וכאן היה בניין שלפני חודש הרסו אותו, בנו בית חולים, ב-65', ואנשי האוצר מאוד לא אהבו את הקמת בית החולים, אבל השר שטייניץ קיבל החלטה אמיצה, ואנשי משרד הבריאות, בראשותו של פרופ' גמזו מאוד לא רצו שנקים את בית החולים ולא השתתפו בכל האירועים האלה, היו בטוחים שאין מצב שתוך ארבע שנים נקים בית חולים וכשהיא נקבה את התהליך, היא הסתכנה, 29 במאי 2017, היא לא טעתה.

<שוקי שמר: לא פתחנו אותו ב-29 במאי, דחינו את זה בשלושה-ארבעה ימים כי היה בדיוק חג שבועות.

<שוקי שמר: וזה בהחלט מעשה, כשאתה מכיר את הציבוריות בישראל, לקחת בהקפדה, בצורה מוקפדת במשך ארבע שנים, לשבת פעם בחודש, לשבת עם כל הקבלנים ותרבות הבנייה בישראל וההתחייבויות בישראל ולעקוב אחרי כל לוחות הזמנים, זה דבר מדהים שאף אחד לא התנסה.

מכלוף מיקי זוהר: יש פה מחלקת יולדות?

<שוקי שמר: כן, אתה תראה את הכול, אתה גם תוכל לראות את חדר הלידה, איך שהוא נראה והסטנדרט הוא גם אחר.

<שוקי שמר: אשדוד היא עיר של 250,000 תושבים, בהיקף יש עוד 250,000 תושבים, היא עיר שמורכבת מהמרקם הכי רחב של עולים לישראל, מ-99 מדינות.

<שוקי שמר: שלוש קבוצות מרכזיות, אחת עולים מברית המועצות, כ-60,000, קבוצה גדולה מאוד של עולים מצפון אפריקה, קבוצה אחרת, כ-7,000 משפחות של חרדים והשאר, אתה יכול לראות פה, תזרוק שם של מדינה, הודו, ארגנטינה, צרפת, מה שאתה רוצה.

<שוקי שמר: היא עיר ברמה סוציואקונומית בינונית, העיר הזאת ספגה ב'צוק איתן' 236 טילים שירדו על העיר, כאן המשיכו לעבוד תוך כדי מטח הטילים הזה.

<שוקי שמר: בסך הכול אנחנו עובדים בצורה מדהימה עם ראש העיר, שהוא רופא במקצועו במקרה, בצורה מאוד הדוקה.

<שוקי שמר: זה היה בטקס החתימה עם שטייניץ, כשזכינו במכרז.

<שוקי שמר: אני רוצה רק לומר משהו, יש הרבה מאוד אנשים שבאים וטוענים טענות כאלה ואחרות, כולם יכלו לגשת למכרז הזה, גם קופת חולים הכללית וגם קבוצות אחרות פרטיות, וכולם בסוף הבינו שבית החולים הזה, כסף, רווחים לא יהיו בו.

<שוקי שמר: גם אנחנו יודעים שלא יהיו בו רווחים, אבל אנחנו החלטנו, בגלל שליחות, בגלל זה שאנחנו רוצים להיות בתוך מערכת הבריאות בישראל, גם במערכת הציבורית, החלטנו, אסותא, וכמובן הבעלים מכבי, ללכת על העניין הזה תוך ידיעה שבית החולים הזה, נצטרך לתמוך בו מלמעלה, כי אין בית חולים אחד במדינת ישראל שהוא מאוזן.

<שוקי שמר: אז בסופו של דבר זכינו במכרז ובמכרז היה גם 25% שר"פ שבהמשך אני אדבר על זה, אנחנו ויתרנו על זה ואנחנו די שמחים, אני גם אומר לכם למה.

<שוקי שמר: כשהתחלנו את בית החולים היו לנו כמה אפשרויות.

<שוקי שמר: בתי החולים בעולם לא השתנו בתפיסת העולם שלהם מאה שנים, מבחינה היסטורית, הם נשארו עם אותן פרדיגמות, בית החולים במרכז, בית החולים הוא בית חרושת לפעילות, לעשייה, וכך זה עובד.

<שוקי שמר: אבל העולם השתנה.

<שוקי שמר: כשאנחנו אומרים שלפני 40 שנה נבנה בית החולים הציבורי האחרון בישראל, זה היה בזמן שלא היה אינטרנט ולא היה CT ולא היה MRI ולא היו כל אמצעי הדיגיטציה המתוחכמים וכו' והיום לעשות את זה זו הזדמנות בלתי רגילה.

יהודה גליק: איזה בית חולים זה היה לפני 40 שנה?

<שוקי שמר: הכרמל.

<שוקי שמר: יש כאלה שאומרים וולפסון, אבל וולפסון הוא לא דוגמה, למה?

<שוקי שמר: כי העבירו את דג'אני, את דונולו לזה.

<שוקי שמר: הבנייה היא חשובה, אבל תיכף אני אדבר איתכם על הבעייתיות שבגיוס כוח אדם ובאינטגרציה שלו והיכולת שלך גם להביא אותו למקשה אחת.

<שוקי שמר: אז הייתה שאלה האם אנחנו הולכים לעשות עוד בית חולים, ויש לנו בתי חולים טובים בארץ, כמו האחרים, או רוצים לעשות משהו אחר.

<שוקי שמר: אז החלטנו לעשות משהו אחר שיש לו שני ביטויים, האחד, בית חולים בסטנדרט גבוה, כי אני חושב שאם אתה בונה בית חולים זה ל-100, 200 שנה, לנינים ולבני הנינים שלנו.

<שוקי שמר: המודל שלנו זה המאיו קליניק.

<שוקי שמר: והדבר השני שקראנו לו קהילה שיש לה בית חולים.

<שוקי שמר: בית חולים הוא לא במרכז, מה שאנחנו רוצים זה שבית החולים ישרת את הקהילה, יש לנו שירותי אינטגרציה שאני ארחיב עליהם בהמשך.

<שוקי שמר: איך בונים בית חולים?

<שוקי שמר: המנכ"לית אחר כך תוכל להרחיב את הדברים, אבל אתם יכולים לראות כאן.

<שוקי שמר: (הקרנת סרטון).

<שוקי שמר: הצבנו מצלמה שכל 12 שעות דגמה תמונה.

<שוקי שמר: זה ממש מבחינתנו ציונות לשמה, זו הפרחת ה - - - העיר הזאת, כמו שאמר ראש העיר, תהיה אחרת עם פתיחתו של בית החולים.

<שוקי שמר: זה מעצב הפנים, אנחנו בית החולים היחיד בארץ שחוץ מאדריכל הבאנו מעצב פנים, שאתם תראו את הביטוי שלו, הוא שינה לנו את כל דפוסי הנראות של בית החולים.

<שוקי שמר: בית החולים מסונף לאוניברסיטת בן גוריון, אנחנו היום בית החולים השלישי בארץ שהוא אוניברסיטאי, יש סורוקה, הדסה ואנחנו השלישי.

<שוקי שמר: בנובמבר יתחילו לבוא לכאן הסטודנטים הראשונים.

<שוקי שמר: בבית החולים הזה לא יהיו מיטות בפרוזדור, בכוונת מכוון, אתם תראו את זה כשתראו את מסדרונות בית החולים.

<שוקי שמר: בנינו את זה כך שלא יהיו מיטות.

<שוקי שמר: בשיחה פרטית אמרתי לך שזו חרפה שיש מיטות פרוזדור בבית החולים ועושים את זה בגלל הכלכלה שבזה.

<שוקי שמר: אני חושב שצריך להעביר חוק שבו אשפוז בפרוזדור היא עבירה פלילית.

<שוקי שמר: קהילה שיש לה בית חולים, מה המשמעות?

<שוקי שמר: אתם חוזרים מביקור במד"א, המעטפת של הטיפול בחולה זה כמובן קופת חולים ואחר כך, אם צריך, אז יש שליחה לבתי חולים דרך רפואת חירום ושירותים אמבולטוריים ושירותי רווחה וכדומה, אבל אין קשר בין הגופים האלה, כל אחד עושה את הדברים לבד.

<שוקי שמר: אני רוצה לומר לכם יותר מזה, אם תשאל אותי מה רמת הרפואה בארץ יגידו לך מדהימה, הכי גבוהה, יש לנו את הרופאים הכי טובים בארץ.

<שוקי שמר: אם תשאל אותי מה רמת הבריאות, אני אגיד לך לא כל כך טובה, ולמה?

<שוקי שמר: כל מפגש מול מטפל, מול כל רופא, מול כל אחות, מול כל בעל מלאכה, אתה מקבל את הטיפול הכי טוב, רק אף אחד לא רואה את התמונה הכללית.

<שוקי שמר: אנשים יכולים להיות לפעמים אצל 20 מטפלים ואף אחד לא יודע מה השני.

<שוקי שמר: אנשים נמצאים בתוך בית חולים ותוך כדי זה, נניח הם נמצאים במחלקה מסוימת ועוברים למחלקה אחרת, לא תמיד יש קשר ביניהם.

<שוקי שמר: וכל אחד מאיתנו מכיר את זה גם מחבריו ומבני משפחתו.

<שוקי שמר: אני אתן לכם דוגמה, למשל כשלוקחים את סרטן השד.

<שוקי שמר: נניח אישה שעוברת ומגלים לה איזה שהוא גוש בשד אחרי שהיא מרגישה, או כירורג בודק אותה או שהיא עושה ממוגרפיה, אחר כך היא צריכה לעשות אולטרסאונד ואחר כך היא אולי תעשה MRI ואז היא צריכה לעשות ביופסיה, אז צריך גם את הפתולוג, קודם, אמרנו, צריכים את הרדיולוג ובעלי מקצועות אחרים.

<שוקי שמר: ועכשיו אם יש מחלת סרטן, השאלה מה עושים, קודם כל כימותרפיה, טיפול בכימי או רדיותרפי, בהקרנות, או לנתח או גם וגם וגם והשאלה מה הוא הסדר ואתה צריך את הכירורג, והשאלה אם אתה עושה את הכירורגיה יחד עם זה שאתה גם מביא פלסטיקאי שישמר את השד או שעושים את זה בשני מפגשים שונים, זה שתי הרדמות.

<שוקי שמר: אחר כך אתה צריך לראות מה הגנטיקה ואחר כך אולי יש גם בעיות פסיכולוגיות וצריך עזרה משפחתית.

<שוקי שמר: וכשאני מדבר על אינטגרציה, כי בשבוע שעבר בכנסת אמרו מספר אנשים, 'גם אני עשיתי אינטגרציה', יש נקודות של אינטגרציה בישראל.

<שוקי שמר: אני מדבר ברמה כוללנית, ברמה הוליסטית, שכל הפעילות היא אינטגרטיבית.

<שוקי שמר: אנחנו מתכוונים בהקשר הזה, זו רק דוגמה אחת, אפשר לציין את זה גם בסרטן הקולון והפרוסטטה ומחלות לב וכל מה שאתם רוצים.

<שוקי שמר: אנחנו מתכוונים שהאינטגרציה תהיה מלאה, שיהיה רצף טיפולי וניהול הטיפול בתוך בית החולים, בתוך הקהילה ובין בית החולים לשירותי הקהילה, האינטגרציה צריכה להיות סביב המטופל, לא סביב המוסד, לא סביב בית החולים, לא סביב הקהילה.

<שוקי שמר: אנחנו צריכים שיהיה שיתוף פעולה.

<שוקי שמר: כאן אנחנו מדברים על שיתוף פעולה לא רק בין גופי הרפואה, גם הרווחה, אנחנו עובדים עם מוסדות הרווחה של העיר והביטוח הלאומי.

<שוקי שמר: אנחנו מדברים על זה שחולה ישתחרר - - - היום כשחולה משתחרר מבית חולים, קודם כל ככה, בבית חולים אין אינסנטיב לעשות הכול, MRI, שיעשה בקהילה, כי חבל על הכסף, CT, שיעשה בקהילה, וקולונוסקופיה ומיפוי שיעשה בקהילה, לא עושים לו בבית חולים.

<שוקי שמר: למה?

<שוקי שמר: כי בית החולים לא רוצה לבזבז כסף, ואז הוא משתחרר עם איזה חמישה רצפטים שצריך קמב"ץ שיתחיל לתכנן את התורים בקהילה, שזה דבר שהוא - - - אין רצף של מידע בכל המקומות ואנחנו מדברים על זה שאנחנו רוצים שרופאי הקהילה יעבדו בבית חולים או רופאי בית החולים יעבדו בקהילה, אנחנו רוצים שיהיה רצף של מידע.

<שוקי שמר: אנחנו פנינו לכל הקופות להצטרף לזה.

<שוקי שמר: חלקם התחילו, חלקם חזרו בהם אחר כך מטעמים שכרגע אני לא רוצה להעלות אותם, עדיף שהם יבטאו את זה בעצמם.

<שוקי שמר: כרגע אנחנו הולכים במודל הזה עם מכבי, אבל אין לי ספק, אנחנו עושים את זה בנחישות, שכל הקופות בסוף יצטרפו, לא תהיה להם ברירה כי אנחנו עושים פה מודל שהוא לאומי ובינלאומי, לנושא של האינטגרציה וזאת אמונתי במשך השנים.

<שוקי שמר: רפואה נכונה היא היותר זולה ואנחנו רוצים לעשות כאן רפואה נכונה, אנחנו נמנע כאן כפל שירותים, יהיה כאן רצף של פעילות והדבר הזה בסופו של דבר יהיה לטובת המטופל קודם כל ומשפחתו ו כמובן זה גם יעלה לכולם פחות.

<שוקי שמר: לגבי הגיוס.

<שוקי שמר: פרופ' ביטרמן יכול להגיד לך שהוא שוקד על זה כל הזמן.

<שוקי שמר: במדינת ישראל יש מחסור של רופאים ואחיות, אין אף רופא אחד שהוא מובטל, כל אחד עובד בערך בשלושה מקומות, אין אחיות מובטלות ולו אחת.

<שוקי שמר: זה מקצוע שהוא שוחק, בגיל 50 הן עוזבות את המקצוע.

<שוקי שמר: ולמה הוא שוחק?

<שוקי שמר: כי אין תקנים ואין אחיות והן עובדות קשה מאוד.

<שוקי שמר: באמת, אחיות מדהימות.

<שוקי שמר: ואז מתוך האין היינו צריכים לגייס 500 אחיות, ואיה תגיד לכם כמה זה היה קשה לה כאחות ראשית ופרופ' ביטרמן, 250 רופאים.

<שוקי שמר: חלק מהם שהם תושבי האזור, מאשדוד, אז כמובן זה נוח להם.

<שוקי שמר: אחות, במקום לנסוע שעה וחצי-שעתיים בשעות העומס למרכז, אז הן באות לפה.

<שוקי שמר: רופאים.

<שוקי שמר: אנחנו ויתרנו על השר"פ, המודל העסקי שלנו היה השר"פ, 25% שר"פ היה מאפשר לנו לקלוט רופאים כי הם היו אומרים 'אוקיי, נבוא לאשדוד, גם נעשה קצת כסף'.

<שוקי שמר: ברגע שוויתרנו על זה ותיכף אני אגיד לכם גם למה ויתרנו, אז היה קושי לגייס את הרופאים.

<שוקי שמר: אנחנו גייסנו את טובי הרופאים בציונות, בדרך, במודל של האינטגרציה, בחדש, ביכולת שפרופ' ביטרמן קורא לזה לבנות ולהיבנות.

<שוקי שמר: הוא, כשהיה מתמחה צעיר שהתחיל בכרמל, אנחנו עשינו שנינו, היינו עתודאים, היינו בבאר שבע לפני שפרופ' גליק, אביך, הגיע לשם, אנחנו חלמנו להתמחות עוד אצלו, כי הציעו לנו כעתודאים, אמרו לנו - - -

מכלוף מיקי זוהר: במה אביך התמחה?

<שוקי שמר: בפנימית, הוא הפנימאי, מאושיות הרפואה הפנימית בישראל ובעולם, אחר כך הוא היה דיקן בית הספר לרפואה בבן גוריון.

<שוקי שמר: זה היה בשבילנו מודל.

<שוקי שמר: היינו בבאר שבע ואחר כך, אחרי העתודה, אני המשכתי בצבא והוא הגיע לכרמל, שם הוא התחיל את כל הפעילות שלו בבית חולים הכרמל.

<שוקי שמר: עכשיו, אתה רואה מה הקושי כשאתה מגייס 1,250 עובדים, זה כבר הגיע ל-1,300 עובדים.

<שוקי שמר: אתה לוקח את העובדים האלה, חלק מהאחיות מאסף הרופא, חלק משיבא, חלק מאיכילוב, חלק מאשקלון, מיעוטם מקפלן, כל אחד בא עם התרבות הארגונית שלו, מצד אחד זה קשה מאוד, מצד שני יש לנו כאן הזדמנות ליצור דנ"א חדש, לאחד אותם.

<שוקי שמר: זה לא פשוט, זה הרבה מאוד עבודה, אבל בעניין הזה אנחנו הולכים בדרך - - - אז כאן אתם רואים שבאמת הצלחנו לגייס, המנהל האחרון זה מנהל מחלקת הרדמה שעוד לא נמצא פה.

<שוקי שמר: ואנחנו מתרגשים.

<שוקי שמר: אני רוצה לומר לך, למשל מנהל מחלקת הדימות שלנו, הוא בא מארצות הברית, הוא ניהל שלוש מחלקות גדולות.

<שוקי שמר: מי שלא ראה אותו מתרגש, אחרי כל הניסיון שלו, אחרי שהכנסנו לכאן CT לפני שלושה שבועות, לעשות את ה-CT הראשון, לא ראה רדיולוג מתרגש מימיו.

<שוקי שמר: מי שלא ראה את המנכ"לית וכל הצוות מתרגשים, אנחנו כל הזמן ברמה של, אנחנו כמו תינוק שבוכה שהוא רק נולד והוא בוכה ואחר כך אנחנו רואים את איך שהוא מחייך והוא אחר כך מתחיל לזחול ועומד ונופל, ואנחנו ניפול במשך הזמן והכול, אנחנו נתחיל לדבר ובסוף אנחנו נתבגר, ואת הבנייה אנחנו עושים בצורה הדרגתית, כפי שאתם רואים פה.

<שוקי שמר: פתחנו את המרפאות ואחר כך כל מיני יחידות תמך של ה-CT, בית מרקחת, כל שאר הדברים, בהמשך ניתוחים באוגוסט ואחר כך צנתורי לב וטיפולי לב ואחר כך ילדים ומיילדות.

<שוקי שמר: סופה לנדבר הייתה ממובילי המאבק הציבורי להקמת בית החולים.

<שוקי שמר: ב-1965 היה הסכם בין חברת אשדוד לקופת חולים כללית להקים כאן בית חולים ובנו כאן בית חולים, לידנו, שהוא היה שתי קומות, שמאז הוא היה מאורת סמים, אף אחד לא עשה איתו שום שימוש, לפני חודש הרסו אותו, כי מיישרים שם את השטח .

<שוקי שמר: מ-2002, כשהייתה החלטת הממשלה הראשונה על הקמת בית החולים לא קרה שום דבר כי אנשי האוצר בלמו את זה.

<שוקי שמר: סופה לנדבר ואנשי העיר, ראש העיר הקודם - - -

מכלוף מיקי זוהר: סופה היא תושבת אשדוד?

<שוקי שמר: כן, היא תושבת אשדוד.

<שוקי שמר: היא מספרת את הסיפור, אני לא רוצה לספר כאן את הסיפור האישי שלה, אבל היא מספרת את זה, בעלה היה רופא שיניים, קראו לו אוסקר, היה לו התקף לב, עד שהוא הגיע לבית חולים, בדרך הוא נפטר.

<שוקי שמר: לכן היא לקחה את זה כמשימה להקים פה בית חולים, עם ראש העיר צילקר ועכשיו לסרי.

<שוקי שמר: התושבים פה מתרגשים, מחכים לראות את בית החולים.

<שוקי שמר: בשבילם זה משהו דרמטי בחייה של עיר וכמובן זה גם יפתח את העיר.

<שוקי שמר: ב-1 בנובמבר בית החולים עובד במלוא תפוקתו.

<שוקי שמר: עכשיו, מה ההבדל בין בית חולים ציבורי לפרטי, שהוא אלקטיבי, שהוא גם יכול להיות ממומן ציבורית?

<שוקי שמר: בית חולים פרטי, למשל באסותא בתל אביב, או ב-HMC או באלישע בחיפה, כדי שאדם יקבל טיפול הוא צריך טופס 17 או ביטוח משלים או ביטוח פרטי.

<שוקי שמר: פה בית חולים ציבורי, ממטולה עד אילת, כל אזרח שייכנס כאן לחדר מיון אתה חייב לטפל בו, אתה לא יכול להגיד 'אתה מכבי', 'אתה כללית' וכו'.

<שוקי שמר: גם אם לא יהיו הסכמים עם שאר הקופות אתה צריך לטפל בכולם.

<שוקי שמר: זה למעשה תחילה של עידן חדש במקום הזה.

<שוקי שמר: (הקרנת סרטון).

<שוקי שמר: זה לפני חודש ומשהו, כשנראה לכם את הגינון פה תגידו 'איך זה יכול להיות שהפרחתם את השממה תוך חודש?'.

<שוקי שמר: זה נראה לגמרי אחרת.

מכלוף מיקי זוהר: כמה מיטות יש בברזילי?

<שוקי שמר: בברזילי יש 550, משהו כזה.

מכלוף מיקי זוהר: ואתם מתחילים עם 300.

<שוקי שמר: כן.

<שוקי שמר: אני רוצה להגיד לכם עוד דבר, זה כן לפרוטוקול.

<שוקי שמר: מאז שבית החולים תוכנן והתחלנו להקים אותו, זה קידם את אשקלון בצורה בלתי רגילה.

<שוקי שמר: חזי לוי עושה שם עבודה מדהימה, בית החולים שם, ביקרתי שם, צומח, וזה טיבה של תחרות חיובית.

<שוקי שמר: אותו דבר בקפלן, משקיעים שם הרבה מאוד משאבים ובתי החולים האלה ייראו אחרת והם נראים אחרת, אילולא היינו נמצאים במקום הזה, שמייצר איזה שהיא תחרות חיובית.

<שוקי שמר: ואמרתי, שוב, לצערי כבן אדם, כרופא, תהיה להם מספיק עבודה חרף העובדה שאנחנו נמצאים פה.

<שוקי שמר: עכשיו, מה זה הוויתור על השר"פ?

<שוקי שמר: המודל העסקי שלנו היה עם שר"פ, שר"פ היה גורם לפרופ' ביטרמן פחות תעוקת לב כשהוא מגייס את הרופאים, כי הוא התקשה.

<שוקי שמר: רופאים מרדימים במדינת ישראל, פחות מ-120,000 שקלים לחודש לא מדברים איתך.

<שוקי שמר: כל מקום שחסר משהו, אז זה מייצר ביקוש והביקוש מעלה את המחיר.

<שוקי שמר: השר"פ לחלק מהרופאים היה יכול לתת מענה להשתכרות.

<שוקי שמר: כשאנחנו ויתרנו אז הוא היה צריך להתאמץ מאוד לגייס את הרופאים, אבל כשוויתרנו, ויתרנו מרצון, אף אחד לא כפה את זה עלינו, זו הייתה בקשה של המדינה ואמרנו שהולכים ציבורי, נלך על הכול ציבורי, ציבורי מלא, קיבלנו רישיונות.

<שוקי שמר: אתם יודעים שבמדינת ישראל יש דבר כזה שנקרא certificates of needs, זה רישיונות למכשירים מיוחדים, כמו CT, MRI , מאיצים וכדומה.

<שוקי שמר: אם אתה תבוא ותגיד לי 'קח מתנה MRI', אני לא יכול לקחת, אני צריך אישור מהמדינה להפעיל אותו.

<שוקי שמר: 'קח מתנה מרסק אבנים', אני צריך אישור, 'קח מתנה תא לחץ', צריך אישור.

<שוקי שמר: אז אנחנו קיבלנו אישורים לשני מאיצים קוויים, לטיפולי רדיותרפיה, שזה מקפיץ את בית החולים למעלה, זה יהיה בית חולים אחר, לגמרי אחר במהות שלי.

<שוקי שמר: PET CT לגילוי גרורות של סרטן, מעבדת צנתורים, שמי שמקבל התקף לב ויבוא לבית חולים במצב חירום אתה מצנתר אותו ואתה פותח לו את הסתימה, זה משנה את מצב הבריאות שלו בצורה מהותית.

מכלוף מיקי זוהר: זה מציל חיים.

מכלוף מיקי זוהר: יש את זה בבאר שבע.

<שוקי שמר: כן, יש את זה לכולם וזה גם מונע נכות.

מכלוף מיקי זוהר: אני מדבר למוח.

מכלוף מיקי זוהר: יש לכם את זה?

<שוקי שמר: יש בבאר שבע, יש ברבין, יש בכמה.

מכלוף מיקי זוהר: וזהו, אני חושב, יש שניים.

<שוקי שמר: יש כמה.

<שוקי שמר: יש בעיה של מומחים.

<שוקי שמר: עכשיו קיבלנו גם רישוי ל-IVF ו-MRI.

<שוקי שמר: כמובן מי שעושה את זה אלה אנשים, אנשים, אנשים, אז כמובן המנכ"לית והמנהל והאחות הראשית, כמובן בגיבוי של הרשת כולה, כי היה קשה מאוד לעשות את זה, לא הייתה לנו את רשת אסותא מלמעלה, העזרה גם של מכבי.

<שוקי שמר: אז אתם רואים כאן, אלה לוחות הזמנים שהיו, איך זה נראה במאי ואיפה אנחנו נמצאים היום.

<שוקי שמר: היה כאן שר האוצר לפני שלושה שבועות, בחדר הזה, והוא היה המום.

<שוקי שמר: אחרי הסיור הזה, תיכף תראו מה הוא אומר.

<שוקי שמר: (הקרנת סרטון).

<שוקי שמר: שר האוצר כחלון: 'אני חושב שכל מדינת ישראל צריכים לשאוף להגיע לאיפה שאתם נמצאים היום, מודרניזציה, התייעלות, אינטגרציה.

<שוקי שמר: אין מה לעשות, העולם הולך בכיוון ההוא.

<שוקי שמר: אני רוצה שכל חולה פעם אחת בחיים יראה מנהל מחלקה.

<שוקי שמר: זה האתגר שלנו כחברה, שבן אדם חסר אמצעים יוכל לשבת בחדר כזה, נקי, מאפשר, מכבד, ולא במסדרון ולא מאחורי איזה וילון קרוע, מרופט.

<שוקי שמר: זו השאיפה שלנו כחברה ואני שמח על המהלך הזה ואין ספק שאתם תדעו לתת את זה לאנשים שלהם ולא חשוב מה רמת השכר שלו ומה רמת ההשכלה שלו, כי אדם הוא אדם, הוא צלם אנוש וצריך לשמור גם על צלם אנוש, גם על מכובדוּת ולתת לו את השירותים הראויים.

<שוקי שמר: אני רוצה להודות לך, מאוד נהניתי, אפילו למדתי כמה דברים ואתם רק נתתם לנו זריקת עידוד למשהו שמדינת ישראל רק יכולה להיראות אחרת.

<שוקי שמר: ובאמת היום, כשר האוצר של המדינה, באמת שאחראי על כל התקציבים, על כל החלוקה, אני יוצא מפה לא כמו שנכנסתי.

<שוקי שמר: אני רוצה ממש להודות לכם, גם על הביקור, גם על ההזמנה וגם על מה שאתם עושים לאזרחי אשדוד ומן הסתם גם לכל תושבי הדרום'.

<שוקי שמר: אני חושב שיש פה משהו, בלי קשר לפוליטיקה, הפאנץ' ליין כאן שהוא יצא מכאן שר אוצר אחר משהוא נכנס.

<שוקי שמר: זה מדהים.

<שוקי שמר: אני מקווה שגם אתם תצאו מפה אחרים, כחברי כנסת אחרים ממה שנכנסתם.

<שוקי שמר: נעשה סיור ואחר כך נסכם.

<שוקי שמר: תודה רבה, עד כאן.

<שוקי שמר: (בישיבת סיכום)

<שוקי שמר: אדוני יושב ראש הוועדה, אנחנו הצגנו את דברינו ועכשיו אני מעביר לך את שרביט הדברים.

מכלוף מיקי זוהר: קודם כל אני מודה לחבר הכנסת גליק שהצטרף לסיור, אנחנו יודעים שכרגע הוא בתקופה לא פשוטה ואנחנו מאחלים לאשתך בריאות איתנה ושבעזרת ה' תחזור לעצמה במהרה ויישר כוח על זה שאתה מקפיד על העשייה הציבורית ולא מוותר עליה בשום אופן.

מכלוף מיקי זוהר: לגבי מה שראיתי פה היום, ראיתי היום נס.

מכלוף מיקי זוהר: נס אמיתי שקורה לנגד עינינו, שאני לא חושב שיש לו אח ורע בכלל במזרח התיכון, אם אני מגדיר את זה נכון.

מכלוף מיקי זוהר: אני לא חושב שיש מישהו שיש לו את המסוגלות, את הרצון ואת האמביציה להקים בית חולים בסדר גודל כזה.

מכלוף מיקי זוהר: שוקי, אני חייב לומר לך שזה מעורר גאווה ויישר כוח לך ולכל הצוות הנפלא שלקחת, המנכ"לית, מנהל בית החולים וכל הצוות כאן, שאני לא אוכל להזכיר את כולם, אבל הסיעוד וכולם, ללא יוצא מן הכלל.

מכלוף מיקי זוהר: אבל אני רוצה לומר ברמה האישית, שוקי, שאני חושב שזה חזון שאני יודע שאתה הובלת מהיום הראשון במסגרת היותך יושב ראש מכבי וזה החלום שלך.

מכלוף מיקי זוהר: ואתה מגשים אותו ואני אומר לכם בכנות רבה, אתם עושים פה היסטוריה, אין לזה הגדרה אחרת.

מכלוף מיקי זוהר: זו היסטוריה שאף אחד לא ישכח אותה, היא תישמר לנצח נצחים ואין לי ספק שהחותם שאתם משאירים פה היום הוא משהו בלתי נתפס.

מכלוף מיקי זוהר: אני באופן אישי, כשעזבתי את התחום העסקי שהייתי בו, שם היה הרבה יותר נוח, הרבה יותר קל, הרבה יותר כסף, ובאתי לעשייה הציבורית, מה שאתם עושים פה זה בדיוק הסיבה שבאתי לעשייה הציבורית, שבן אדם לא צריך את הכסף, צריך חותם להשאיר בעולם הזה, משהו שהוא עשה, שיזכרו מה שהוא עשה ומה שאתם עשיתם פה, בעיניי לפחות, זו עדות היסטורית למשהו שרק העם היהודי מסוגל לעשות.

מכלוף מיקי זוהר: אני גאה בזה וגאה בכם ואני פשוט מברך אתכם ביישר כוח גדול ומאחל לכם עוד הרבה שנים של הצלחות.

מכלוף מיקי זוהר: ושוקי, המשימה הבאה זה בית חולים נוסף, ברגע שמדינת ישראל תתעשת ותבין שצריך להזרים לכך עוד הרבה מאוד כסף, כמיליארד שקל.

מכלוף מיקי זוהר: כבר אמרתי לך קודם, אני חושב שזו צריכה להיות מדיניות של הממשלה, לשים כל שנה סכום משמעותי של כסף להקמת בתי חולים.

מכלוף מיקי זוהר: אז באמת יישר כוח, בניתם פה משהו לתפארת ואני מברך אתכם ושמחתי להיות כאן ואני בטוח שנתראה בעתיד, בנסיבות טובות, חיוביות, אולי לידה של אשתי או משהו כזה.

מכלוף מיקי זוהר: תודה רבה.

<שוקי שמר: תודה רבה.

<שוקי שמר: אני רוצה להודות לך באופן אישי על הביקור, אני רוצה להודות לחבר הכנסת יהודה גליק שהצטרף אליך ובאמת שניפגש רק במעשים טובים.

<שוקי שמר: אני גם מצטרף לברכות ואיחולים לבריאותה של רעייתך, ותודה.

<שוקי שמר: תודה רבה.